Številka: 4301-205/2020/2

Datum: 13.10.2020

**JAVNI NATEČAJ ZA IZBOR CELOSTNE GRAFIČNE**

**PODOBE OBELEŽITVE LETA JOSIPA IPAVCA –**

**SLOVENSKEGA SKLADATELJA**

**(oznaka CGP Josip IPAVEC)**

1. **Naziv in sedež organa, ki objavlja javni natečaj**

Republika Slovenija, Ministrstvo za kulturo, Maistrova ulica 10, 1000 Ljubljana (v nadaljevanju ministrstvo).

1. **Predmet javnega natečaja**

Ministrstvo za kulturo Republike Slovenije razpisuje javni, odprti natečaj za izbor celostne grafične podobe obeležitve Leta Josipa Ipavca – slovenskega skladatelja (CGP Josip Ipavec).

**3. Namen javnega natečaja**

V letu 2021 se spominjamo 100. obletnice smrti dr. Josipa Ipavca. Skladatelj in zdravnik Josip Ipavec (21. 12. 1873–8. 2. 1921) je pomembna slovenska kulturna osebnost.

Razglasitev leta Josipa Ipavca bo lahko v pomembni meri spodbudila ustvarjalno zasnovo programov in projektov v letu 2021, od področja glasbene ustvarjalnosti do raziskovanja in glasbenega izobraževanja. V luči spominjanja na našega pomembnega skladatelja bo Ministrstvo za kulturo javne zavode in javni sklad, ki delujejo na področju kulture, pozvalo, naj v okviru svojih razpoložljivih možnosti pri načrtovanju programov in projektov za leto 2021 pripravijo vsebine, ki se bodo navezovale na to pomembno obletnico. Hkrati je to tudi odlična priložnost za okrepljeno sodelovanje pomembnih resorjev, kot sta denimo šolstvo in turizem.

Predlog za razglasitev leta Josipa Ipavca je podala občina Šentjur.

**4. Vsebinska izhodišča**

V letu 2021 se spominjamo 100. obletnice smrti dr. Josipa Ipavca. Skladatelj in zdravnik Josip Ipavec (21. 12. 1873–8. 2. 1921) je pomembna slovenska kulturna osebnost.

Že med študijem medicine je bil zborovodja akademskega pevskega društva Triglav v Gradcu, kjer je dobil motivacijo za skladateljevanje. Čeprav je komponiral le deset let, je za slovensko glasbeno zgodovino ustvaril veliko pomembnih del. Med njimi posebej izstopata prvi slovenski balet Možiček, ki je hkrati prva slovenska romantična kompozicija te vrste, in najobsežnejše delo opereta Princesa Vrtoglavka. Glavnino njegovega ustvarjanja predstavljajo samospevi in orgelske skladbe. Njegova dela so izvajali umetniki svetovnega slovesa, kljub temu pa je njegova umetnost do danes slabo raziskana in širši javnosti, žal, le malo poznana.

Najintimnejši in najdragocenejši del Ipavčevega opusa so samospevi. Pisal jih je predvsem na nemška besedila – v želji, da bi z njimi uspel v tujini. Nekatere izmed njih sta pela znamenita sopranistka Lucie Weidt in baritonist Ferdinand Leon Lulek. Za slednjega je Ipavec napisal vrsto samospevov, ki jih je pevec nato izvajal v Evropi (na Dunaju, v Pragi, Berlinu, Hamburgu, Londonu, Parizu) in Ameriki. Skladatelj je izbiral besedila, ki so najbolj ustrezala njegovi lirični naravi, zlasti takšna z elegično vsebino. Bil je eden redkih slovenskih avtorjev, ki so mu bila blizu tudi pesniška dela baladnega značaja. Med drugimi je izbiral tudi tekste Heinricha Heineja in uglasbil je kar osem njegovih pesmi iz del Knjiga pesmi in Vrnitev. Josip Ipavec je svoje pesmi izbiral predvsem glede na vsebino in vzdušje, manj je upošteval njihovo literarno vrednost. Mnogo pesmi je uglašenih na pomladna občutja. Ipavčeve melodije so lirične, vendar inventivne in izvirne.

Pri komponiranju je izhajal iz romantične tradicije, pomembna mu je bila melodija, oblika je prekomponirana, pogoste so menjave tonalitete in ritma. V klavirski spremljavi kaže smisel za klavirsko igro, ki je učinkovita, včasih celo komplicirana.

Ipavčeve samospeve danes uvrščamo med najboljše antologijske strani slovenske vokalne lirike. Josip Ipavec je eden tistih ustvarjalcev, ki so slovenskim literarnim modernistom ali slikarjem impresionistom enakovredno dopolnilo.

Razglasitev leta Josipa Ipavca bo lahko v pomembni meri spodbudila ustvarjalno zasnovo programov in projektov v letu 2021, od področja glasbene ustvarjalnosti do raziskovanja in glasbenega izobraževanja. V luči spominjanja na našega pomembnega skladatelja bo Ministrstvo za kulturo javne zavode in javni sklad, ki delujejo na področju kulture, pozvalo, naj v okviru svojih razpoložljivih možnosti pri načrtovanju programov in projektov za leto 2021 pripravijo vsebine, ki se bodo navezovale na to pomembno obletnico. Hkrati je to tudi odlična priložnost za okrepljeno sodelovanje pomembnih resorjev, kot sta denimo šolstvo in turizem.

**5. Pogoji za sodelovanje**

Na javnem natečaju lahko sodelujejo pravne in fizične osebe, ki delujejo na področju oblikovanja vizualnih komunikacij ali drugem področju kulturnega in kreativnega sektorja (KKS) z referencami na omenjenem področju (v nadaljevanju prijavitelj). Če je prijavitelj pravna oseba, mora v prijavnem obrazcu navesti, kdo je avtor predloga. Avtorske skupine, pa morajo navesti vse soavtorje predloga. Na javnem natečaju ne smejo sodelovati predstavniki ministrstva, člani komisije ali njihovi ožji sorodniki do vključno drugega kolena.

Prijavitelj lahko pošlje več prijav, pri čemer mora biti vsaka posredovana v ločenih datotekah Predlogi morajo biti v celoti izdelani v slovenskem jeziku ter morajo biti skladni z vsebinskimi izhodišči iz razpisa natečaja. Vsak prijavitelj sam nosi vse stroške priprave in predložitve predloga.

Če komisija ne bi izbrala nobenega predloga, je razpisovalec prost zaveze do podelitve nagrade. V tem primeru lahko prijavitelji prosto razpolagajo s svojimi predlogi, ki jim bodo na njihovo zahtevo vrnjeni.

S sodelovanjem na natečaju prijavitelji soglašajo z vsemi pogoji oziroma določili tega javnega natečaja, ki so razvidni iz vsebine objave in natečajne dokumentacije.

Prijavitelji oziroma avtorji s podpisom Izjave o avtorstvu potrjujejo, da je njihov predlog v celoti izvirno in še neobjavljeno avtorsko delo oziroma, da s prijavo predloga ne kršijo nobenih avtorskih, izvajalskih ali katerihkoli drugih pravic tretjih oseb. Če bi se izkazalo, da avtorji predlogov kršijo pravice tretjih oseb, za to premoženjsko in kazensko odgovarjajo.

Prijavitelj, bo z naročnikom moral skleniti pogodbo o prenosu materialnih avtorskih pravic na delu, s katerim se prijavlja na ta natečaj. Vzorec pogodbe je priloga natečajne dokumentacije. Avtor izbranega in nagrajenega predloga CGP je dolžan z ministrstvom skleniti pogodbo o izključnem prenosu materialnih avtorskih pravic na dan podpisa pogodbe, ki obsega pravico do reproduciranja, distribuiranja, predelave, javnega prikazovanja, brez časovne in teritorialne omejitve. Avtorju ostanejo moralne avtorske pravice in se ga navaja kot avtorja CGP. Prijavitelj oziroma avtor se bo s pogodbo zavezal tudi k nerazkritju vsebine CGP, vse do njene javne predstavitve.

Ministrstvo se zavezuje, da bo zbrane osebne podatke varoval in uporabljal v skladu z veljavnimi predpisi s področja varstva osebnih podatkov in samo za namen, za katerega so bili pridobljeni ter jih ne bo posredoval tretjim osebam brez privoljenja.

Na javnem natečaju ne smejo sodelovati predstavniki ministrstva, člani komisije ali njihovi ožji sorodniki do vključno drugega kolena.

Predlogi morajo biti v celoti izdelani v slovenskem jeziku ter morajo biti skladni z vsebinskimi izhodišči iz 4. točke.

**6. Vsebina predloga CGP**

**Ovojnica 1 – CGP mora vsebovati:**

* **Predlog logotipa**, ki naj vključuje logotip in primere aplikacij logotipa. Logotip naj vključuje znakovno in tipografsko rešitev, črno-belo in barvno različico,
* **Priročnik CGP,** v katerem morajo biti opredeljene vizualne konstante, ki so temeljno izhodišče CGP,
* **Pojasnilo idejne rešitve**, ki naj bo na kratko opisana in obrazložena z vsebinsko utemeljitvijo (do 5000 znakov) in
* **USB ključek** s predlogom CGP v elektronski obliki, v formatu pdf.

**Osnovni elementi:**

* Osnova za znak
* Barvna in črno-bela izpeljanka

**Razmerja med elementi:**

* Razmerje v logotipu
* Najmanjša velikost logotipa
* Pokončna in ležeča uporaba logotipa

**Barvni sistem:**

* Barve logotipa
* Uporaba logotipa na barvnih podlagah

Dobrodošel, vendar neobvezen element predloga je grafična rešitev aplikacije logotipa na treh poljubno izbranih materialih, ki so po mnenju prijavitelja oziroma avtorja primerni za promocijo ob obeležitvi leta Josipa Ipavca.

Logotip mora biti pripravljen v tiskani obliki in predviden za uporabo v vektorski obliki. Priročnik CGP mora biti naročniku predan v tiskani obliki. Po sklenitvi pogodbe o prenosu materialnih avtorskih pravic bo izbrani prijavitelj naročniku predal priročnik CGP tudi v elektronski obliki.

**7. Način in rok oddaje prijave na javni natečaj**

Prijave s predlogi naj bodo dostavljene poslane priporočeno po pošti v nevtralni zaprti ovojnici, ki ne bo razkrivala identitete prijavitelja (brez imena, priimka, firme ali morebitnega logotipa), z napisom **»NE ODPIRAJ, JAVNI NATEČAJ CGP JOSIP IPAVEC«**, na naslov **MINISTRSTVO ZA KULTURO, Maistrova ulica 10, 1000 Ljubljana**. Rok za oddajo ponudbe je do ponedeljka**, 16. 11. 2020**.

Osnovna ovojnica naj bo označena s šifro, ki ne razkriva identitete sodelujočega (izbere si jo sodelujoči sam, npr. »šola« ali »#120974&«) in mora biti enaka na vseh oddanih dokumentih.

V notranjosti osnovne ovojnice morata biti dve ločeni nevtralni zaprti ovojnici, ki ne razkrivata identitete natečajnika in na katerih je označeno:

»Ovojnica 1 – CGP« oziroma

»Ovojnica 2 – Prijavitelj«,

na obeh pa mora biti navedena ista šifra, kot na osnovni ovojnici.

V ovojnici, označeni z **»Ovojnica 1 - CGP-« in šifro prijavitelja,** oddajte

* predlog CGP,
* priročnik CGP v tiskani različici, pojasnilo idejne rešitve in
* USB ključek s predlogom CGP v elektronski obliki.

*V izogib pomešanju delov posameznega predloga med ocenjevanjem vsak del predloga (vsako stran) označite z izbrano šifro sodelujočega v zgornjem kotu.*

V ovojnici, označeni z **»Ovojnica 2 - Prijavitelj« in šifro prijavitelja**, pa oddajte izpolnjene obrazce:

* Prijavni obrazec
* Izjava o sprejemanju pogojev CGP Josip Ipavec
* Izjava avtorja predloga o izvirnosti predloga CGP

**Predlog, ki bo na naslov ministrstva prispel po poteku roka zavrže in bo vrnjen prijavitelju.**

**8. Ocenjevanje predlogov**

Odpiranje prijav in pregled predlogov bo v četrtek, 19. novembra 2020 ob 13.30 v prostorih Ministrstva za kulturo, Maistrova 10, 1000 Ljubljana. Odpiranje prijav ne bo javno.

Predlogi, ki ne bodo izbrani, bodo prijaviteljem na njihovo zahtevo vrnjeni v roku 15 delovnih dni po objavi zmagovalca natečaja.

Strokovna komisija, ki jo bo imenoval minister za kulturo, bo na podlagi meril iz točke 9 ocenila samo tiste predloge, ki bodo izpolnjevali razpisne pogoje.

Iz ocenjevanja bodo izločeni predlogi, ki:

* ne bodo vsebovali vseh zahtevanih sestavin predloga,
* bodo prejeti po izteku roka, ki je določen za oddajo prijav,
* bodo smiselno in konceptualno odstopali od razpisne naloge.

**Strokovno komisijo sestavljajo:**

1. Danijela Grgić, Društvo oblikovalcev Slovenije
2. Jure Raztočnik, Občina Šentjur
3. Judita Krivec Dragan, Ministrstvo za kulturo
4. Mag. Igor Teršar, Ministrstvo za kulturo
5. Saša Potisk, akademski glasbenik

**9. Merila za ocenjevanje predlogov**

Na natečaju je mogoče prejeti največ 100 točk.

|  |  |  |
| --- | --- | --- |
|  | MERILO | TOČKE |
| 1 | **IZVIRNOST REŠITVE** | **40** |
|  | * 1. Sodoben vizualen pristop | *20* |
|  | * 1. Izvirnost, sporočilna jasnost in vizualna privlačnost logotipa/podobe in možnih aplikacij | *10* |
|  | * 1. Nezamenljivost in prepoznavnost | *10* |
| 2 | **FUNKCIONALNOST IN UPORABNOST REŠITVE (aplikativnost)** | **30** |
|  | * 1. Celovitost CGP priročnika v smislu vključevanja in medsebojne skladnosti vseh zahtev pri formiranju in aplikaciji idejne rešitve | *20* |
|  | * 1. Prilagodljivost in vsestranska uporabnost rešitve | *10* |
| 3 | **KREATIVNOST IN SPOROČILNOST** | **30** |
|  | 3.1. Sodoben vizualen pristop, izvirnost, nezamenljivost in   prepoznavnost | *15* |
|  | 3.2. Sporočilnostni vidik: kreativnost in sporočilnost ideje | *15* |
|  | **SKUPAJ** | **100** |

*Člani ocenjevalne komisije ocenijo ustreznost vsakega kriterija pri posameznem merilu (oziroma pri merilu, ki je nadalje razčlenjeno, pri posameznem podmerilu) s točkami od 0 do največjega števila točk, ki ga za posamezno takšno merilo oziroma podmerilo določata zgornji tabeli. Za vsako merilo oziroma podmerilo se bo pri posameznem prijavitelju upoštevala povprečna ocena (artimetično povprečje ocen) članov komisij. O izbiri natečajnih predlogov bo ocenjevalna komisija sestavila zapisnik. V vsakem sklopu bo zmagal prijavitelj, ki bo v tem sklopu dosegel največ točk.*

**10. Nagrada**

Predlog CGP, ki ga bo strokovna komisija ocenila z najvišjim številom točk, bo prejel nagrado v znesku **2.500,00 EUR neto**. Nagrada vključuje odkup materialnih avtorskih pravic za uporabo zmagovalnega predloga CGP.

V primeru, da bo prijavitelj zmagovalnega predloga fizična oseba, mu bo nagrada izplačana v roku 30 dni od sklenitve pogodbe o prenosu materialnih avtorskih pravic na ministrstvo, pri čemer se dohodek šteje za dohodek, ki je obdavčen v skladu z zakonom o dohodnini (ZDoh-2). V primeru, da bo prijavitelj zmagovalnega predloga pravna oseba ali fizična oseba z dejavnostjo, mu bo nagrada izplačana po sklenitvi omenjene pogodbe in v roku 30 dni od izstavitve računa v skladu z Zakonom o davku na dodano vrednost (ZDDV-1).

Plačilo davkov in prispevkov, povezanih z izplačilom nagrade, bremeni ministrstvo.

**11. Dodatne informacije**

Ministrstvo se zavezuje, da bo do izteka roka za oddajo prijav sodelujočim na voljo za podrobnejša pojasnila in dodatne informacije v zvezi z natečajem in sicer na elektronskem naslovu [igor.tersar@gov.si](mailto:igor.tersar@gov.si), v času uradnih ur ministrstva pa tudi na telefonski številki +386 (0)1 369 59 00.

Ministrstvo si pridržuje pravico do sprememb javnega natečaja, ki morajo biti objavljene na istem mestu in na isti način, kot ta javni natečaj.

**12. Pridržki ministrstva**

Ministrstvo si pridržuje pravico ustaviti postopek, zavrniti vse prijave ali odstopiti od izvedbe javnega natečaja, pod pogoji in ob smiselni uporabi 90. člena Zakona o javnem naročanju (ZJN-3).

Dr. Vasko Simoniti

minister